Nem biztos, hogy a hír mindenkinek ugyanazt jelenti, mint azoknak, akik a magyar tévés meséken nőttek fel, de én személy szerint kifejezetten örülök annak, hogy az eredetileg 1974 és 76 között két évadot, 26 részt megélt rajzfilmsorozatból már készül egy harmadik, 15 részes évad is. Jó, tudom, Vuk 3D, és ezzel tényleg minden klasszikus magyar rajzfilm remake- és folytatás-érvet le lehet söpörni az asztalról, de az alkotóktól úgy tudjuk szó sincs arról a rémálomról, amivé a Vuk lett, a Kockásfülű nyúlnál fontos volt az eredeti sorozat hangulatát, szellemiségét megőrizni.

A Médiamecenatúra programon belül készülő sorozat folytatásában lesz azért változás, Kriszta karakterét lecserélték egy kisfiúra (nem tudom miért, biztos kiderül majd), de Menyus, Kistöfi és a Mozdony néven emlegetett rossz gyerek visszatér, és marad a szerkezet is, azaz a nyúl reggel felébred, kimegy a tetőre, előhúzza a távcsövet a kéményből, körülnéz, kiszúr valami drámát (labda a fán, tönkrement a szülinapi torta, stb.) és máris repül segíteni, és közben valami tanulságot is átad a gyereknek, aki a tévé előtt nézi az eseményeket. A konfliktusokat persze a updatelni kellett, az első tészben egy távirányított robotnyúllal lesz valami gebasz, de az az esetlenség és báj remélhetőleg megmaradt, ami egy kétéves gyereket a mai napig odaültet a sorozat elé.

Az egyik ilyen elem a zene, amit annak idején az Erkel-díjas, Magyar Örökség díjas, Érdemes Művész Balázs Árpád írt a sorozathoz, és ami beleégett minden kortársam fülébe, és ami - ezt a fiamon keresztül világosan látom - a mai napig pont olyan jó, mint 76-ban volt. A folytatáshoz a zenét az eredeti alkotó fia, Balázs Ádám írta, aki egyébként a Terápia és az Árnyak című HBO-sorozatok zeneszerzője is (utóbbi a román HBO saját gyártású sorozata és kurva jó, érdemes megnézni). Az új évadban az első két témáira alapozva, az ikonikus motívumokat megtartva szólalnak majd meg a zenék, lesznek újak is persze, (hiszen lesz egy új karakter is, neki mindenképpen írni kellett egy témát) és a hangzás is modernebb lesz.

A képi világon picit csiszoltak, filmszerűbb lesz, gyorsabb vágásokkal dolgoznak, de maradt az eredeti formavilág, és ha minden igaz, kézzel rajzolták a karaktereket is - az analóg hatás nagyon fontos volt az alkotók szerint. A gyártó az a Popfilm, aminek az Állampolgár című filmet is köszönhetjük, a producere Fehér Károly, rendezője Bakos Barbara lesz. Egyelőre a pilot, azaz az első rész van majdnem készen, ezzel keresik majd meg a tévéket és ezt viszik a külföldi tévé piacokra is, hiszen az epizódokban nincs beszéd, nem kell szinkronizálni, a sztorik meg univerzálisak (az első két évadot több mint 90 országban vetítették egyébként). Amint többet tudunk a projektről, szólunk.